Az EGT-Vegyesbizottság 86/2003 határozata

(2003. június 20.)

az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 86. és 98. cikkére,

mivel:

(1) A Megállapodás 31. jegyzőkönyvét a 2000. november 10-i 100/2000 EGT-vegyesbizottsági határozat [1] módosította.

(2) Helyénvaló kiterjeszteni a Megállapodásban résztvevő Szerződő Felek közötti együttműködést a közigazgatási rendszerek közötti elektronikus adatcserét (IDA) lehetővé tevő transzeurópai hálózatok együttműködési képességét és az e hálózatokhoz való hozzáférést biztosító cselekvés- és intézkedéssorozatok elfogadásáról szóló 1720/1999/EK határozat módosításáról szóló, 2002. október 21-i 2045/2000/EK európai parlamenti és tanácsi határozatra [2].

(3) Helyénvaló kiterjeszteni a Megállapodásban résztvevő Szerződő Felek közötti együttműködést az igazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó iránymutatásokról, köztük közös érdekű projektek meghatározásáról szóló 1719/1999/EK határozat módosításáról szóló, 2002. október 21-i 2046/2000/EK európai parlamenti és tanácsi határozatra [3].

(4) A Megállapodás 31. jegyzőkönyvét ezért módosítani kell annak érdekében, hogy lehetséges legyen ez a kiterjesztett együttműködés 2003. január 1-jétől,

A KÖVETKEZŐKÉPPEN HATÁROZOTT:

1. cikk

A Megállapodás 31. jegyzőkönyve 17. cikkének (4) bekezdése a következőképpen módosul:

1. A második francia bekezdés (1719/1999/EK európai parlamenti és tanácsi határozat) a következő szöveggel egészül ki:

", az alábbi módosítással:

- 32002 D 2046: Az Európai Parlament és a Tanács 2002. október 21-i 2046/2002/EK határozata (HL L 316., 2002.11.20., 4. o.)."

2. A harmadik francia bekezdés (1720/1999/EK európai parlamenti és tanácsi határozat) a következő szöveggel egészül ki:

", az alábbi módosítással:

- 32002 D 2045: Az Európai Parlament és a Tanács 2002. október 21-i 2045/2002/EK határozata (HL L 316., 2002.11.20., 1. o.)."

2. cikk

A Megállapodás 31. jegyzőkönyve 3. függelékének I. pontja (közös érdekű projektek) a következőképpen módosul:

1. A bevezető szöveg helyébe a következő szöveg lép:

"Az EFTA-államok részt vesznek az igazgatási rendszerek közötti elektronikus adatcserét (IDA) lehetővé tevő transzeurópai hálózatokra vonatkozó következő közös érdekű projektekben, amelyek a módosított 1719/1999/EK európai parlamenti és tanácsi határozat 3. cikkének (1) bekezdésén alapulnak."

2. Az A. szakasz (ÁLTALÁNOSSÁGBAN) a következő szöveggel egészül ki:

"- Az igazságügyi hatóságok közötti együttműködés megkönnyítését célzó hálózatok létrehozása (csak Izlandra és Norvégiára alkalmazandó)."

3. A B. szakasz (Az emu-t, valamint a közösségi politikákat és intézkedéseket támogató egyedi hálózatok) a következőképpen módosul:

a) A hatodik francia bekezdés helyébe a következő szöveg lép:

"- Telematikai hálózatok az oktatás és a kultúra, az információ, a kommunikáció és az audiovizuális ágazat területén, nevezetesen a nyílt hálózatokon található tartalmi kérdésekkel kapcsolatos információk cseréje és az új audiovizuális és információs szolgáltatások fejlesztésének és szabad forgalmának ösztönzése céljából."

b) A nyolcadik francia bekezdés helyébe a következő szöveg lép:

"- Telematikai hálózatok a túrizmus, a környezet, a fogyasztóvédelem és a közegészség-védelem területén a jelen megállapodásban részt vevő Szerződő Felek közötti információcsere támogatása céljából."

c) a következő szöveggel egészül ki:

"- Telematikai hálózatok az e-Europe kezdeményezés és a kapcsolódó cselekvési terv céljaihoz történő hozzájárulás céljából, különösen az online kormányzat fejezete esetében, melynek célja az állampolgárok és a vállalkozások tamogatása.

- A Bevándorlási politikával kapcsolatos telematikai hálózatok, nevezetesen a nemzeti közigazgatások közötti fejlesztett elektronikus adatcsere megvalósításán keresztül a tájékoztatási és konzultációs eljárások egyszerűsítése céljából (csak Izlandra és Norvégiára alkalmazandó)."

3. cikk

Ez a határozat 2003. június 21-én lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz [4].

A határozat 2003. január 1-jétől alkalmazandó.

4. cikk

Ezt a határozatot az Európai Unió Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 2003. június 20-án.

az EGT-Vegyesbizottság részéről

az elnök

P. Westerlund

[1] HL L 7., 2001.1.11., 32. o.

[2] HL L 316., 2002.11.20., 1. o.

[3] HL L 316., 2002.11.20., 4. o.

[4] Alkotmányos követelmények nem merültek fel.

--------------------------------------------------